Bronkies sonder water oor woedende werklosesWater loop straat af in Bronkhorstspruit. (Foto: Verskaf) Sommige inwoners van Bronkhorstspruit in Gauteng sit al twee weke lank sonder water in hul krane terwyl munisipale werkers dit nie waag om die dorp se waterkrisis op te los nie. Dit is omdat munisipale werkers sedert 22 Augustus deur ’n groep werklose lede van die gemeenskap met geweld uit hul kantore gejaag word, terwyl dienslewering op die dorp tot stilstand gekom het. Vier hoofwatertoevoerlyne het te midde van die onrus op die dorp gebars terwyl ’n pomp by die watersuiweringsaanleg die gees gegee het. Geen herstelwerk kan egter al weke lank aangepak word nie aangesien munisipale werkers vir hul lewe vrees. Intussen stroom skoon water straataf op die hoek van Joubert- en Genl. Louis Bothastraat. Pieter Deysel, inwoner van Silwerstraat op Bronkhorstspruit, vertel dat hy die afgelope twee weke emmers water aandra om na sy vrou om te sien wat bedlêend is. “Ons gaan nou die derde week sonder water binne. Ons is gestrand hier. Ons kan niks doen nie. As ons die badkamer gebruik moet ons ’n emmertjie water saamvat. Ons het ook geen warm water nie. Die water loop so ’n dun straaltjie en daar is nie genoeg drukking vir die geiser om te werk nie. “Wat van al die elektrisiteit wat ons gebruik om water op die stoof warm te maak?” wil Deysel nou weet. “Ons kry nie korting op die elektrisiteit nie. Ons moet betaal. Elke sent. As jy nie betaal nie, word jou elektrisiteit afgesny.” Talle inwoners deel Deysel se frustrasie. “Ons kan nie bad nie. Ons kan nie klere was nie. Ons kan niks doen nie,” beaam Angelique Liebenberg, inwoner van Corneliusstraat. Liebenberg sit sedert verlede Donderdag sonder water. “My seuntjie het ekseem en dit raak erger want hy kry nie die vogtigheid van ’n bad nie.” Deta Rossiter, nog ŉ inwoner, het weens ’n gebarste pyp sedert Vrydag net ’n straaltjie water by die huis en by sy werkplek op die dorp. “Ons moet by die werk skedules opstel vir wie volgende badkamer toe gaan. Dit neem ’n halfuur vir die toilet om vol te loop. “Dit is ’n nagmerrie,” vertel Rossiter. Onrus Só lyk die munisipale kantore in Bronkhorstspruit. (Foto: Verskaf) Inwoners van Bronkhorstspruit sê hulle betaal nou vir die gelag nadat die munisipaliteit se kantore aanvanklik beskikbaar gestel is vir sake wat niks met die munisipaliteit te make het nie. Daar word beweer dat die munisipaliteit se streekshoof aanvanklik die munisipaliteit se eiendom vir die omliggende myne en Transnet beskikbaar gestel het. “Advertensies wat onlangs geplaas is vir werk by die myne of Transnet het gelui dat aansoekvorms by die stadsraad afgehaal moet word. Die aansoekvorms moes ook weer daar ingedien word terwyl die onderhoude in die stadsraad se kantore gehou is,” verduidelik Carenesta de Jager, inwoner van Bronkhorstspruit en oudraadslid. ’n Groep werkers wat na hulself as die Regional Mining Committee verwys en erken wil word as ŉ struktuur in die mynbousektor, sien nou rooi nadat hulle nie werk by die betrokke myne gekry het nie. Hulle weier dat munisipale werkers hul werk voorsit en sommige werkers word selfs met die dood gedreig. “Daar is in elke kantoor van hierdie dorp amptenare met geweld uit hul kantore gepluk,” sê De Jager. Talle munisipale kantore, waaronder die lisensiekantoor op Bronkhorstspruit, staan toe. Roeline Kotze, ’n inwoner van Pretoria, vertel aan Maroela Media dat haar seun op 23 Augustus in die ry gewag het vir sy tydelike rybewys. ’n Groep mans in klapmusse het ingehardloop gekom en geskree dat almal die lisensiekantoor moet verlaat. Die lisensiekantoor is meer as twee weke later steeds gesluit en haar seun sit steeds sonder sy rybewys. “Dit is nie die mense van die lisensiekantore nie. Dit is lyk my dis mense van buite wat moeilikheid maak,” sê Kotze. Stad Tshwane reageer Só lyk die munisipale kantore in Bronkhorstspruit. (Foto: Verskaf) Die Stad Tshwane – wat Bronkhorstspruit bedien – het intussen by navraag aan Maroela Media bevestig dat Bronkhorstspruit tans met slegs een pomp by die watersuiweringsaanleg moet klaarkom. “Dit het daartoe gelei dat sommige gebiede in die streek wateronderbrekings ervaar as gevolg van die reservoirs se vlakke wat op hul laagste is. Een pomp is nie in staat om die kapasiteit van die hele streek te dra nie,” sê Lindela Mashigo, woordvoerder van die Stad Tshwane. Mashigo het egter sy versekering gegee dat Tshwane besig is met ŉ proses om kontrakteurs aan te wys om aandag aan die dorp se waterkrisis te gee. Oor die beweerde oorsaak van dié krisis het Mashigo verduidelik dat munisipale eiendom al vir jare op bespreking vir ander geleenthede beskikbaar gestel word. “Alle munisipale eiendomme in die streek volg ŉ standaard prosedure rakende besprekings om van die eiendomme gebruik te maak.” Dít sluit in besprekings vir nasionale sowel as provinsiale geleenthede of sessies, of enige ander verwante geleenthede wat vereis dat raadslede vir ŉ spesifieke doel met ander groepe vergader. “Dit sluit in georganiseerde tradisionele leiers of pastore, soos per versoek van raadslede, sê Mashigo.